Diari Oficial de la Generalitat Valenciana


Sumari del DOGV 4205, del 07-03-2002 (2002/2357)

DECRET 36/2002, de 5 de març, del Govern Valencià, pel qual es modifica puntualment el Decret 79/1989, de 30 de maig, del Govern Valencià, pel qual s'aprovà el Pla de Ports i Instal·lacions Nauticoesportives de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2002/03/05/36/dof/vci/html**

### Dades del document

Número de DOGV
:   4205

Data del DOGV
:   07-03-2002

Secció del DOGV
:   I. DISPOSICIONS GENERALS

Número del document
:   2002/2357


Data del document
:   05-03-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

 Descriptors 

:   * programa d'actuació
    * política portuària
    * legislació
    * instal·lació portuària
    * impacte ambiental
    * instal·lació esportiva
    * litoral

DECRET 36/2002, de 5 de març, del Govern Valencià, pel qual es modifica puntualment el Decret 79/1989, de 30 de maig, del Govern Valencià, pel qual s'aprovà el Pla de Ports i Instal·lacions Nauticoesportives de la Comunitat Valenciana. [2002/X2357]
  
El Pla de Ports i Instal·lacions Nauticoesportives de la Comunitat Valenciana, aprovat el 1989, va tindre com a objecte, entre d'altres, proporcionar un marc estable per a l'exercici de la iniciativa privada en la promoció d'aquestes instal·lacions. En una societat cada vegada més preocupada per la preservació de nous valors, com la riquesa dels entorns naturals terrestres i marins, i interessada en la coordinació de les infraestructures, que no podien continuar sent enteses de manera aïllada, el pla ha sigut l'instrument mitjançant el qual la societat declarava quins llocs de la costa eren mereixedors d'especial protecció, i quins altres podien, per les seues característiques naturals, ser susceptibles d'usos portuaris i servir així de suport al desenvolupament de les activitats esportives i recreatives.
  
És obvi dir que tot pla té per la seua pròpia naturalesa un horitzó temporal, i que durant la vigència és convenient contrastar de manera permanent que es verifiquen les previsions i per això el pla és útil als fins que el van motivar. Aquesta anàlisi ha sigut convenientment realitzada i amb resultats satisfactoris. La demanda de llocs d'amarrament, fruit del creixement econòmic que cada vegada beneficia una població major, ha trobat principalment resposta en l'esgotament de les capacitats romanents de les instal·lacions preexistents, sense perjuí d'alguns nous emplaçaments en llocs qualificats per a això.
  
El pla que es modifica impedeix, en la majoria dels casos, l'ampliació dels ports actuals, i en molts d'aquests perquè en el moment de la seua redacció quedava capacitat portuària romanent en aquestes instal·lacions, i és la prohibició una estratègia per a aconseguir la màxima utilització. Aquesta justificació perd sentit quan el port se satura.
  
És preferible, en general, l'ampliació d'un port a l'ocupació d'una nova zona de costa, aquesta modificació obri la possibilitat que s'estudien les ampliacions dels ports actuals. Això no significa l'autorització indiscriminada. D'una banda el pla, manté tota la vigència en les valoracions ambientals de la costa, a la llum de les quals caldrà analitzar les peticions que es puguen formular; i, d'una altra, les peticions que es formulen estan sotmeses plenament a les cauteles establides en la legislació de costes, i específicament en la Llei d'Impacte Ambiental, i els organismes competents mantenen íntegra la capacitat d'intervenció, que vincula les altres administracions en els termes previstos en la llei.
  
En conseqüència, vist l'expedient seguit en la Conselleria d'Obres Públiques, Urbanisme i Transports per a la modificació puntual de l'article 14.2.2 de la Normativa del Pla de Ports i Instal·lacions Nauticoesportives de la Comunitat Valenciana, segons el que preveu el Decret 176/1999, de 5 d'octubre, del Govern Valencià, a proposta del conseller d'Obres Públiques, Urbanisme i Transports i després de la deliberació del Govern Valencià, en la reunió del dia 5 de març de 2002,
  
DECRETE
  
Article únic
  
L'article 14 de la Normativa del Pla de Ports i Instal·lacions Nauticoesportives de la Comunitat Valenciana, que va ser aprovat definitivament pel Decret 79/1989, de 30 de maig, del Govern Valencià, queda redactat de la manera següent:
  
«Article 14. Trams amb instal·lacions portuàries
  
1. Definició:
  
Corresponen als trams ocupats per ports i instal·lacions esportives existents.
  
2. Condicions d'actuació:
  
2.1 En aquests trams es poden implantar zones portuàries esportives i instal·lacions portuàries menors tal com són definides en l'article 16 de la normativa present.
  
2.2 En els ports i en les instal·lacions existents es podran tramitar sol·licituds d'ampliacions exteriors, encara quan es pretenga l'ocupació de zones d'exclusió total contigües, que podran autoritzar-se si de la tramitació es conclou la no afectació als valors protegits pel pla i, en concret, a la dinàmica litoral i als medis biòtics terrestre i marí, amb les limitacions genèriques i sectorials establides en les lleis 22/1988, de 28 de juliol, de Costes, i 27/1992, de 24 de novembre, de Ports, i la Llei 2/1989, de 3 de març, de la Generalitat Valenciana, d'Impacte Ambiental, amb les seues modificacions, i segons els reglaments que les desenvolupen; tot això sense perjudici de la corresponent modificació del planejament urbanístic aplicable, quan procedisca».
  
Disposicions finals
  
Primera
  
Es faculta el conseller d'Obres Públiques, Urbanisme i Transports per a dictar totes les disposicions que siguen necessàries per al desenvolupament d'aquest decret.
  
Segona
  
Aquest decret entrarà en vigor el mateix dia de la publicació en el Diari Oficial de la Generalitat Valenciana.
  
València, 5 de març de 2002.
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Obres Públiques, Urbanisme i Transports,
  
JOSÉ RAMÓN GARCÍA ANTÓN


Còpia Permalink ELI